Olasz csapat ütheti el a Videotont egy komoly igazolástól | csakfoci.hu
Címlap Olasz csapat ütheti el a Videotont egy komoly igazolástól Ezt már olvastad?
Feltöltve: 2016, január 7 - 10:42
Frissítve: 2016, január 7 - 11:13
Lapinformációk szerint az olasz Palermo együttesében folytathatja a pályafutását az Inter Zapresic játékosa, Ilija Nestorovski, akit a Videoton együttese is kinézett magának. A beszámolók szerint a fehérváriak a Dinamo Zagreb és a Hajduk Split csapatával is versenyeztek a gólerős macedón válogatott kegyeiért, de végül a Serie A-klub lesz a befutó.
Még december végén, horvátországi hírek alapján számoltunk be arról, hogy a magyar bajnoki címvédő egyik kiszemeltje az Inter Zapresic 25 éves csatára, Ilija Nestorovski. Az akkori információk szerint a fehérváriak egy 400 ezer eurós ajánlatot is tettek a labdarúgóért.
A dalmacijanews.hr szerda éjszakai cikke is megerősíti, hogy a Videoton versenybe szállt a helyi másodosztály kétszeres gólkirályáért, aki jelenleg 13 találattal az élvonal mesterlövészeinek listáját is vezeti. A lap azt írja, hogy a Vidi mellett a két hotvát topcsapat, a Dinamo Zagreb és a Hajduk Split is bejelentkezett a 25 éves játékosért.
Azonban nem a magyar-horvát trióból kerül majd ki az új csapata a cikk szerint, hanem Olaszország, egészen pontosan Szicília felé veheti az irányt Nestorovski. Akiért 500 ezer eurónál is többet fizethetnek, ugyanis a lap szerint a szezonban máris megtízszerezte nyári, 50 ezer eurós értékét a macedón válogatott csatár.
A Videoton vezetősége korábban már többször is hangoztatta, hogy a téli átigazolási szezonban mindenképpen szerződtetni akarnak egy olyan játékost a csatársorba, aki képes lehet Nemanja Nikolics örökébe lépni. Úgy tűnik, az "örökös" nem az Inter Zapresic játékosa lesz, bár hivatalos bejelentés még nem történt az ügyben.